Achomharc arna thabhairt an 1 Meán Fómhair 2022 ag Anglo Austrian AAB AG atá faoi leacht i gcoinne bhreithiúnas na Cúirte Ginearálta (an Naoú Dlísheomra méadaithe) a tugadh an 22 Meitheamh 2022 i gCás T-797/19, Anglo Austrian AAB AG atá faoi leacht v an Banc Ceannais Eorpach

(Cás C-579/22 P)

(2022/C 398/22)

Teanga an cháis: an Ghearmáinis

Páirtithe

Achomharcóir: Anglo Austrian AAB AG atá faoi leacht (ionadaí: O. Behrends, Rechtsanwalt)

Páirtithe eile sna himeachtaí: an Banc Ceannais Eorpach, Belegging-Maatschappij “Far-East” BV

An t-ordú atá á lorg

Iarrann an t-achomharcóir ar an gCúirt Bhreithiúnais:

1. breithiúnas Chúirt Ghinearálta an Aontais Eorpaigh an 22 Meitheamh 2022 i gCás T-797/19, Anglo Austrian AAB agus Belegging-Maatschappij “Far-East” v BCE a chur ar ceal,

2. cinneadh an 14 Samhain 2019, lenar bhain BCE an t-údarú mar institiúid creidmheasa ón achomharcóir, a chur ar neamhní,

3. mar mhalairt air sin, an cás a tharchur ar ais chuig Cúirt Ghinearálta an Aontais Eorpaigh, a mhéid a mheasann an Chúirt Bhreithiúnais nach bhfuil sí in ann an cás a chinneadh,

4. a ordú do BCE costas an achomharcóra a íoc.

Saincheisteanna dlí agus príomhargóintí

Mar thaca lena achomharc, ardaíonn an t-achomharcóir seacht saincheist dlí.

Ar an gcéad dul síos, sháraigh an Chúirt Ghinearálta na teorainneacha dá dlínse agus sháraigh sí dlí an Aontais, Airteagal 263 CFAE sa chás seo, de bharr gur chinn sí go sainráite ceisteanna faoi chonspóid maidir le léiriú agus cur i bhfeidhm dhlí náisiúnta na hOstaire.

Ar an dara dul síos, ba cheart don Chúirt Ghinearálta a chinneadh nach raibh aon inniúlacht ag BCE

a) toisc nach bhfuil aon inniúlacht ag BCE i dtaobh cinntí i ndáil le reachtaíocht maidir le sciúradh airgid,

b) toisc nach bhfuil aon údarás ag BCE maidir le cur chun feidhme an dlí náisiúnta,

c) toisc nach bhfuil aon údarás ag BCE ach i dtaobh smachtbhannaí maidir le cur chun feidhme dhlí an Aontais atá infheidhme go díreach, agus

d) toisc go bhfuil an mhaoirseacht a dhéanann BCE teoranta don teaglaim de ghníomhaíochtaí taiscí agus creidmheasa.

Ar an tríú dul síos, tá cinneadh na Cúirte Ginearálta gur gcomhlíonadh na coinníollacha i bpointe 2 de mhír 31(3) de FM-GWG (1) agus Airteagal 67(1)(o) de CRD IV (2) bunaithe ar mhíthuiscint ar na coinníollacha sna forálacha sin agus, thairis sin, ar mhíthuiscint ar chinntí rialála agus breithiúnais náisiúnta ar thagair an Chúirt Ghinearálta dóibh.

Ar an gceathrú dul síos, tá earráidí ag baint leis an diúltú do na saincheisteanna dlí atá bunaithe ar an gcás go raibh cúis ann chun an t-údarú a tharraingt siar faoi Airteagal 67(1)(d) de CRD IV agus, de réir an bhreithiúnais faoi achomharc, a bhaineann le breithnithe nach breithnithe bunúsacha iad i dtarraingt siar an údaraithe, ar earráidí iad a fhreagraíonn d’earráidí ar déileáladh leo faoin tríú saincheist dlí.

Ar an gcúigiú dul síos, níl anailís nithiúil déanta ag an gCúirt Ghinearálta ar an dara saincheist dlí lena líomhnaítear go raibh sárú ar phrionsabal na comhréireachta.

Ar an séú dul síos, tá an diúltú don cheathrú saincheist dlí, lena líomhnaítear go raibh sárú ar chearta cosanta an achomharcóra, bunaithe ar an toimhde atá mícheart ó thaobh dlí de gur bhain sé le sáruithe a tharla roimhe sin amháin, agus ní le cúrsaí mar a bhí ag an am a rinneadh an ceadúnas a tharraingt siar.

Ar an seachtú dul síos, tá earráidí nós imeachta, a chuireann isteach ar leas an achomharcóra, ag baint leis an mbreithiúnas faoi achomharc. Go háirithe, theip ar an gCúirt Ghinearálta a chur in iúl don achomharcóir go raibh athrú bunúsach déanta aige ar a sheasamh dlí féin agus, ina dhiaidh sin, an deis a thabhairt dó aighneachtaí a dhéanamh maidir leis na gnéithe dlí agus fíorasacha ábhartha a bhain leis an athrú sin.

(1) Dlí Cónaidhme na hOstaire chun sciúradh airgid agus maoiniú sceimhlitheoireachta sa mhargadh airgeadais a chosc.

(2) Treoir 2013/36/AE ó Pharlaimint na hEorpa agus ón gComhairle an 26 Meitheamh 2013 maidir le rochtain ar ghníomhaíocht institiúidí creidmheasa agus gnólachtaí infheistíochta, lena leasaítear Treoir 2002/87/CE agus lena n-aisghairtear Treoir 2006/48/CE agus Treoir 2006/49/CE (IO 2013 L 176, lch. 338) (“CRD IV”).